તસ્સલી કે ભી બહોત નખરે હૈં.. લાખ કોશિશ કર લો મિલતી હી નહીં હૈં..! સલમાન ખાનનું પણ કંઈક આવું જ છે. તે હંમેશાં કહે છે કે મારું જીવન મારા હાથમાં નથી. છેલ્લાં વીસ વર્ષથી મારા પર સજાની તલવાર લટકી રહી છે અને આ ડર પણ હવે સાચો પડ્યો છે. કાળા હરણના શિકારમાં સલમાનને પાંચ વર્ષની સજા થઈ. એક સમય એવો હતો જ્યારે ભાઈજાનને એક નજરે જોવો પણ કોઈ પસંદ નહોતા કરતા, જ્યાં જાય ત્યાં તેનો ક્રોધિત સ્વભાવ દેખાઈ આવતો. કોઈનું માન નહીં રાખવાનું, દરેક વ્યક્તિને પોતાનાથી ઊતરતી કક્ષાની ગણવી આ બધી તેની આદત બની ગઈ હતી. એક સમયે મીડિયાએ એવું નક્કી કર્યું હતંુ કે સલમાનની આવી અસભ્યતા નહીં ચલાવી લેવામાં આવે અને તેની ફિલ્મને બાયકોટ કરીશું. આ સમય હતો ૧૯૯૦નો જ્યારે સલ્લુમિયાં બાગી અને મૈંને પ્યાર કિયા ફિલ્મના કેફમાં હતો. અભિમાને તેના ચહેરાને પોતાનું ઘર બનાવી લીધું હતું. માત્ર મીડિયા કર્મી જ નહીં, પરંતુ પોતાની મહિલા મિત્રો સંગીતા બિજલાની અને સોમી અલી સાથે પણ દુર્વ્યવહારના કિસ્સા ફિલ્મી ગલીઓમાં હંમેશાં સંભળાતા હતા. ટૂંકમાં એક અક્કડ, ગુસ્સાવાળો, હિંસક અને બેદરકાર હીરોની છબી નેવુંના દશકમાં સલ્લુની હતી.